Ettepanek: NÕUKOGU RAKENDUSOTSUS millega pikendatakse nõukogu rakendusotsuse 2012/181/EL (mille kohaselt lubatakse Rumeenial kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287) kohaldamisaega /* COM/2014/0653 final - 2014/0302 (NLE) */





SELETUSKIRI 1. ETTEPANEKU TAUST Ettepaneku põhjused ja eesmärgid Vastavalt 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi) (edaspidi „käibemaksudirektiiv”) artikli 395 lõikele 1 võib nõukogu ühehäälselt komisjoni ettepaneku põhjal anda igale liikmesriigile loa võtta erimeetmeid kõnealuse direktiivi sätetest erandite tegemiseks eesmärgiga lihtsustada käibemaksu kogumist või hoida ära teatavat liiki maksudest kõrvalehoidumist või maksustamise vältimist. Komisjonis vastavalt 28. aprillil 2014. aastal ja 22. augustil 2014. aastal registreeritud kirjaga taotles Rumeenia luba jätkata maksuvabastuse kohaldamist selliste maksukohustuslaste suhtes, kelle aastakäive riigi valuutas ühinemiskuupäeval kehtinud vahetuskursi kohaselt arvutatult ei ületa 65 000 eurot. Käibemaksudirektiivi artikli 395 lõike 2 kohaselt teatas komisjon Rumeenia taotlusest teistele liikmesriikidele 1. septembri 2014. aasta kirjaga. Komisjon teatas 3. septembri 2014. aasta kirjaga Rumeeniale, et tal on taotluse hindamiseks kogu vajalik teave. Üldine taust Käibemaksudirektiivi XII jaotise 1. peatükiga on liikmesriikidel lubatud kohaldada väikeettevõtjatele erikorda, sealhulgas kohaldada käibemaksuvabastust selliste maksukohustuslaste suhtes, kelle aastakäive ei ületa teatavat summat. Kõnealune maksuvabastus tähendab seda, et maksukohustuslane ei pea oma tarnete eest käibemaksu võtma ning järelikult ei saa ta käibemaksu tootmissisenditelt maha arvata. Vastavalt käibemaksudirektiivi artikli 287 punktile 18 võib Rumeenia kohaldada käibemaksuvabastust selliste maksukohustuslaste suhtes, kelle aastakäive riigi valuutas ühinemiskuupäeval kehtinud vahetuskursi kohaselt arvutatult ei ületa 35 000 eurot. 2011. aastal taotles Rumeenia erandit, et lihtsustada väikeettevõtjate käibemaksukohustusi ja maksude kogumist riigi maksuhalduri jaoks. Nõukogu andis oma 26. märtsi 2012. aasta otsusega 2012/181/EL Rumeeniale loa vabastada 31. detsembrini 2014 käibemaksust maksukohustuslased, kelle aastakäive riigi valuutas ei ületa 65 000 eurot. Käesolev meede on maksukohustuslaste jaoks vabatahtlik. Rumeenia taotleb kõnealuse meetme pikendamist. Rumeenia esitatud teabest selgub, et meetme kohaldamise tulemusena sai käibemaksuvabastusest kasu enam kui 10 000 maksukohustuslast. Lisaks sellele ilmneb Rumeenia majanduse struktuurist, et kõikidest maksumaksjatest rohkem kui 84 % maksumaksja aastakäive on alla 65 000 euro. Ligikaudu 21 % sellistest maksumaksjatest on registreeritud käibemaksukohustuslasena ja nende panus moodustab ainult 1,81 % käibemaksu kogutulust ning ainult 0,54 % riigi eelarve kogutulust. Rumeenia on seisukohal, et meede toob kaasa lihtsustamise nii maksukohustuslaste kui ka maksuhalduri jaoks. Tehakse ettepanek pikendada erandi kohaldamist veel ühe perioodi võrra, kuni 31. detsembrini 2017. Ettepaneku valdkonnas kehtivad õigusnormid Sarnaseid erandeid on eelnevalt tehtud ka teistele liikmesriikidele. Kooskõla Euroopa Liidu muude tegevuspõhimõtete ja eesmärkidega Meede on kooskõlas Euroopa Liidu väikeettevõtjatega seotud eesmärkidega, mis on esitatud komisjoni teatises „Kõigepealt mõtle väikestele” – Euroopa algatus „Small Business Act” (KOM(2008) 394, 25. juuni 2008)). 2. HUVITATUD ISIKUTEGA KONSULTEERIMISE JA MÕJUHINNANGU TULEMUSED Konsulteerimine huvitatud isikutega Ei kohaldata. Eksperdiarvamuste kogumine ja kasutamine Välisekspertide arvamusi ei olnud vaja kasutada. Mõju hindamine Nõukogu rakendusotsuse ettepaneku eesmärk on kohaldada edasi lihtsustamismeedet, millega kaotatakse selliste ettevõtjate paljud käibemaksukohustused, kelle aastakäive riigi valuutas ei ületa 65 000 eurot. Seepärast võib otsusel olla positiivne mõju. Erandi kitsa reguleerimisala ning piiratud kohaldamisaja tõttu on mõju igal juhul piiratud. 3. ETTEPANEKU ÕIGUSLIK KÜLG Kavandatud meetmete kokkuvõte Lubada Rumeenial jätkata käibemaksudirektiivi erandi kohaldamist seoses lihtsustusmeetme kohaldamisega selliste maksukohustuslaste suhtes, kelle aastakäive riigi valuutas ühinemiskuupäeval kehtinud vahetuskursi kohaselt arvutatult ei ületa 65 000 eurot. Õiguslik alus Käibemaksudirektiivi artikkel 395. Subsidiaarsuse põhimõte Võttes arvesse käibemaksudirektiivi sätet, millel ettepanek põhineb, kuulub ettepanek Euroopa Liidu ainupädevusse. Subsidiaarsuse põhimõtet seetõttu ei kohaldata. Proportsionaalsuse põhimõte Ettepanek on proportsionaalsuse põhimõttega kooskõlas järgmistel põhjustel. Otsus käsitleb liikmesriigile tema enda taotlusel antud luba ja sellega ei määrata mingeid kohustusi. Erandi piiratud kohaldamisala arvestades on erimeede taotletava eesmärgiga proportsionaalne. Õigusakti valik Kavandatud õigusakt(id): nõukogu rakendusotsus. Käibemaksudirektiivi artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Lisaks on nõukogu rakendusotsus sobivaim vahend, sest selle saab adresseerida üksikutele liikmesriikidele. 4. MÕJU EELARVELE Ettepanekul puudub mõju ELi eelarvele, sest Rumeenia arvutab välja nõukogu määruse (EMÜ, EURATOM) 1553/89 artikli 6 kohase hüvitise. 5. TÄIENDAV TEAVE Piiritlev klausel Ettepanek on ajaliselt piiratud. 2014/0302 (NLE) Ettepanek: NÕUKOGU RAKENDUSOTSUS millega pikendatakse nõukogu rakendusotsuse 2012/181/EL (mille kohaselt lubatakse Rumeenial kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287) kohaldamisaega EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi,[1] eriti selle artikli 395 lõiget 1, võttes arvesse Euroopa Komisjoni ettepanekut ning arvestades järgmist: (1) Komisjonis vastavalt 28. aprillil 2014. aastal ja 22. augustil 2014. aastal registreeritud kirjaga taotles Rumeenia luba kohaldada erandit direktiivi 2006/112/EÜ artikli 287 punktist 18, et jätkata käibemaksuvabastuse kohaldamist selliste maksukohustuslaste suhtes, kelle aastakäive riigi valuutas ühinemiskuupäeval kehtinud vahetuskursi kohaselt arvutatult ei ületa 65 000 eurot. Kõnealuse meetme abil oleksid teatavad maksukohustuslased jätkuvalt vabastatud teatavatest või kõigist käibemaksuga seotud kohustustest, millele on osutatud direktiivi 2006/112/EÜ XI jaotise 2.–6. peatükis. (2) Kooskõlas direktiivi 2006/112/EÜ artikli 395 lõike 2 teise lõiguga teavitas komisjon 1. september 2014. aasta kirjaga teisi liikmesriike Rumeenia taotlusest. Komisjon teatas 3. septembri 2014. aasta kirjaga Rumeeniale, et tal on taotluse hindamiseks kogu vajalik teave. (3) Liikmesriikidele on juba kättesaadav direktiivi 2006/112/EÜ XII jaotise kohane erikord, mida kohaldatakse väikeettevõtjate suhtes. Vastavalt direktiivi 2006/112/EÜ artikli 287 punktile 18 võib Rumeenia kohaldada käibemaksuvabastust selliste maksukohustuslaste suhtes, kelle aastakäive riigi valuutas ühinemiskuupäeval kehtinud vahetuskursi kohaselt arvutatult ei ületa 35 000 eurot. (4) Nõukogu 26. märtsi 2012. aasta rakendusotsusega 2012/181/EL (mille kohaselt lubatakse Rumeenial kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287)[2] lubati Rumeenial 31. detsembrini 2014 kohaldada erandkorras käibemaksuvabastust selliste maksukohustuslaste suhtes, kelle aastakäive riigi valuutas ühinemiskuupäeval kehtinud vahetuskursi kohaselt arvutatult ei ületa 65 000 eurot. Kuna kõnealune kõrgem ülempiir on kõige väiksemate ettevõtjate käibemaksukohustusi oluliselt vähendanud, kuid võimaldanud viimastel samal ajal kooskõlas direktiivi 2006/112/EÜ artikliga 290 vabalt valida tavapärase käibemaksusüsteemi, tuleks Rumeenial lubada kohaldada meedet veel ühe piiratud ajavahemiku jooksul. (5) Rumeenia esitatud teabe põhjal on meetmel ainult minimaalne mõju lõpptarbimisjärgus kogutavale käibemaksule. (6) Erandi kohaldamine ei mõjuta käibemaksupõhiseid Euroopa Liidu omavahendeid, ON VASTU VÕTNUD KÄESOLEVA OTSUSE: Artikkel 1 Erandina direktiivi 2006/112/EÜ artikli 287 punktist 18 võib Rumeenia kohaldada käibemaksuvabastust selliste maksukohustuslaste suhtes, kelle aastakäive riigi valuutas Euroopa Liiduga ühinemise kuupäeval kehtinud vahetuskursi kohaselt arvutatult ei ületa 65 000 eurot. Artikkel 2 Käesolevat otsust kohaldatakse 1. jaanuarist 2015 kuni 31. detsembrini 2017. Artikkel 3 Käesolev otsus on adresseeritud Rumeeniale. Brüssel, Nõukogu nimel eesistuja [1] ELT L 347, 11.12.2006, lk 1. [2] ELT L 92, 30.3.2012, lk 26.